In My Dreams (sang)

«In My Dreams» (norsk: i mine drømmer) er en norsk glamrocksang som vant Melodi Grand Prix 2005, og som representerte Norge i Eurovision Song Contest samme år. Der endte «In My Dreams» på en delt niendeplass med 125 poeng. Sangen er skrevet av Trond «Teeny» Holter og framføres av glamrockgruppa Wig Wam.

Melodi Grand Prix 
Etter å ha deltatt i den norske finalen året før, inviterte NRK gruppa Wig Wam til å stille med en ny låt i konkurransen i 2005. Gruppas gitarist, Trond Holter, skrev «In My Dreams», og NRK antok låten. I finalen i Oslo Spektrum lørdag 5. mars var Wig Wam det åttende og siste bidraget ut på scenen og avanserte til gullfinalen. Avstemningen var spennende, men til slutt vant Wig Wam konkurransen med 75 667 stemmer – drøye 11 000 stemmer mer enn andreplassen «I Am Rock 'n' Roll», framført av Jorun Erdal.

Eurovision Song Contest 
Etter den norske finalen seilte Wig Wam opp som store favoritter foran Eurovision Song Contest 2005 i Kyiv. På grunn av sisteplassen året før måtte Norge gjennom semifinalen torsdag 19. mai 2005. Wig Wam var nummer 13 ut på scenen i semifinalen og endte til slutt på en sjetteplass. Dermed kvalifiserte Norge seg til finalen lørdag 21. mai.

I finalen var Norge det femte bidraget ut på scenen, etter Romania, og før Tyrkia. Tross favorittstempelet endte til slutt «In My Dreams» på en delt niendeplass sammen med Danmark. Det norske bidraget fikk 12 poeng fra Island, Danmark og Finland.

Salgssuksess 
Etter seieren i den norske finalen proklamerte Wig Wams frontfigur Åge Sten Nilsen, alias Glam, at «rock is the new slager». Han fikk på flere måter rett, for singelen «In My Dreams» ble revet bort fra platehyllene i løpet av noen timer. Sangen lå hele 19 uker på VG-lista, hvorav tre uker som nummer én. Dette var den største suksessen for en norsk Melodi Grand Prix-vinner siden Jahn Teigens «Mil etter mil» i 1978. Det var også første gang siden «La det swinge» at en vinner ble nummer én på VG-lista. Tross suksessen nektet en rekke radiostasjoner å spille «In My Dreams», fordi de mente låten var for «harry».

Singelen «In My Dreams» ble gitt ut over hele Europa etter den norske finalen og siden fulgt opp med tre nye versjoner rettet mot Skandinavia, Finland og Østerrike. Disse hadde sangen «Out of Time» som B-side, i stedet for «Crazy Things».

Referanser

 

Vinnersanger i Melodi Grand Prix
Norges bidrag til Eurovision Song Contest
Sanger fra 2005